JMART ควงแขน JMT วิ่งแรง! โบรกฯ มองบวกเพิ่มทุนเสริมแกร่ง ลุ้นกำไรนิวไฮต่อเนื่อง
JMART ควงแขน JMT วิ่งแรง! โบรกฯ มองบวกเพิ่มทุนเสริมแกร่ง ลุ้นกำไรนิวไฮต่อเนื่อง
JMART ควงแขน JMT วิ่งแรง! โบรกฯ มองบวกเพิ่มทุนเสริมแกร่ง ลุ้นกำไรนิวไฮต่อเนื่อง
15 ก.ย. 2563

ผู้สื่อข่าวรายงานว่า ราคาหุ้น บริษัท เจ มาร์ท จำกัด (มหาชน) หรือ  JMART ล่าสุด ณ เวลา 10.24 น. อยู่ที่ระดับ 15 บาท ปรับตัวขึ้น 1.20 บาท หรือ  8.70% ด้วยมูลค่าการซื้อขาย 609.81 ล้านบาท
ขณะเดียวกันราคาหุ้น บริษัท เจ เอ็ม ที เน็ทเวอร์ค เซอร์วิสเซ็ส จำกัด (มหาชน) หรือ  JMT อยู่ที่ระดับ 31.50 บาท ปรับตัวขึ้น 1.25 บาท หรือ 4.13% ด้วยมูลค่าการซื้อขาย 160.57 ล้านบาท
โดยเมื่อวันที่ 10 ก.ย.2563 ที่ผ่านมา JMART และ JMT แจ้งว่าที่ประชุมคณะกรรมการบริษัทอนุมัติการเพิ่มทุนจดทะเบียนแบบมอบอำนาจทั่วไป (General Mandate) จำนวน 362.64 ล้านบาท จากทุนจดทะเบียนเดิม 1.1 พันล้านบาท เป็น 1.47 พันล้านบาท โดยออกหุ้นใหม่ 362.64 ล้านหุ้น พาร์หุ้นละ 1 บาท เสนอขายให้แก่ผู้ถือหุ้นเดิมตามสัดส่วนการถือหุ้น (RO) จำนวนไม่เกิน 271.98 ล้านหุ้น และบุคคลในวงจำกัด (PP) ไม่เกิน 90.66 ล้านหุ้น โดยคณะกรรมการบริษัทจะเป็นผู้พิจารณาอนุมัติรายละเอียดการจัดสรรหุ้นเพิ่มทุนต่อไป
สำหรับวัตถุประสงค์ในการเพิ่มทุน เพื่อเพิ่มความคล่องตัวและความรวดเร็วในการระดมทุนในกรณีที่บริษัทมีความจำเป็นที่จะต้องใช้เงินเพิ่มทุน และทำให้บริษัทมีแหล่งเงินทุนที่มีความพร้อมสำหรับการลงทุนหรือการขยายธุรกิจในอนาคตได้อย่างทันกาล อีกทั้งยังช่วยเสริมสภาพคล่องและส่งผลให้โครงสร้างทางการเงินที่แข็งแกร่งและมั่นคงมากยิ่งขึ้น อันจะก่อให้เกิดประโยชน์ต่อบริษัท ตลอดจนช่วยสร้างผลตอบแทนให้แก่ผู้ถือหุ้นในระยะยาว
นอกจากนี้คณะกรรมการยังอนุมัติการออกและเสนอขายหุ้นกู้ไม่เกิน 3 พันล้านบาท อายุไม่เกิน 20 ปี เพื่อชำระคืนหนี้คงค้าง และ/หรือใช้เป็นเงินทุนหมุนเวียน รวมทั้งการขยายธุรกิจ
ทั้งนี้ บริษัทกำหนดวันประชุมวิสามัญผู้ถือหุ้นครั้งที่ 1/2563 ในวันที่ 2 พฤศจิกายน 2563 เพื่อพิจารณาเรื่องการเพิ่มทุนและออกหุ้นกู้ดังกล่าว
ด้าน นายอดิศักดิ์ สุขุมวิทยา ประธานเจ้าหน้าที่บริหาร JMART กล่าวว่า เจมาร์ท เป็น Investment Company ที่พร้อมจะลงทุนเพื่อเพิ่มศักยภาพในการเติบโตสูง และเพิ่มประสิทธิภาพในการระดมทุน ถ้ามีโอกาสทางธุรกิจดีๆ เข้ามา ไม่ต้องใช้เวลามากในการระดมทุนภายใต้สถานการณ์ในปัจจุบัน จึงเป็นที่มาของการขอกรอบการเพิ่มทุนในครั้งนี้ ซึ่งเป็นเพียงแค่กรอบในการระดมทุนเพื่อเตรียมพร้อมรับโอกาส รวมทั้ง การเพิ่มสัดส่วนการลงทุนในบริษัทย่อยที่มีศักยภาพเพิ่มเติม ซึ่งเชื่อว่าจะสร้างผลลัพธ์ที่คุ้มค่าต่อผู้ถือหุ้นในระยะยาว
ขณะที่ ดีลการจับมือพันธมิตรกับ KB Kookmin Card ผู้นำธุรกิจบัตรเครดิตจากเกาหลีใต้คาดว่าจะปิดดีลได้ภายในไตรมาส 4/2563 รวมทั้ง บริษัทในกลุ่มเจมาร์ทยืนยันยังเดินหน้าโตต่อตามแผน หลังในช่วงที่ผ่านมา รายงานผลประกอบการออกมาอย่างน่าประทับใจ สะท้อนความสำเร็จในการเก็บเกี่ยวผลตอบแทนจากการลงทุน ในฐานะเจมาร์ทเป็น Investment Company
 
ด้าน บล.ทรีนีตี้ แนะนำ “ซื้อ” JMT ราคาเป้าหมาย 35 บาท/หุ้น หลังจากเมื่อวานนี้ (14 ก.ย. 63) JMT ได้จัดประชุมนักวิเคราะห์ โดยมีประเด็นสำคัญ คือ มติคณะกรรมการเพื่อขอเพิ่มทุนแบบ General Mandate โดยเป็น RO 267.45 ล้านหุ้น และ PP 89.15 ล้านหุ้น ซึ่งอาจไม่จำเป็นต้องใช้ 63-64 นี้ และเหตุผลในการขอ General Mandate ครั้งนี้เพื่อรองรับโอกาสในอนาคต
โดยในส่วนของ RO เป็นทางเลือกของแหล่งเงินทุนอันดับท้ายๆ เพื่อรองรับการซื้อหนี้เข้ามาบริหารเพิ่มเติมในปี 63-64 เนื่องจากมีโอกาสที่สถาบันการเงินอาจขายหนี้ออกมาจำนวนมากในช่วงเวลาดังกล่าวในราคาที่น่าสนใจ ขณะที่การเพิ่มทุนแบบ PP เป็นการรองรับแผนการซื้อกิจการแบบ M&amp;A โดยจะใช้วิธีการแลกหุ้น ซึ่งไม่จำเป็นต้องจ่ายเงินสด และคาดว่าราคาที่ใช้ในการแลกหุ้นจะไม่ทำให้ผู้ถือหุ้นเดิมของ JMT เสียเปรียบ เนื่องจากแม้จะเกิด Earning Dilution (เต็มที่ราว 10%) แต่อาจชดเชยได้ด้วยกำไรของบริษัทที่สูงขึ้น
อย่างไรก็ตามปัจจุบันยังอยู่ระหว่างการเจรจา โดยสรุปแม้ในกรณีที่บริษัทจำเป็นต้องเพิ่มทุนทั้งในส่วน RO และ PP เรามองว่าจะมีการนำเงินไปลงทุนทั้งในส่วนของการซื้อหนี้และธุรกิจ ซึ่งจะส่งผลบวกต่อกำไรชดเชย Dilution Effect ที่เกิดขึ้นได้ เราจึงมองประเด็นดังกล่าวไม่ได้เป็นลบอย่างที่สะท้อนในราคาหุ้น
ทั้งนี้ คาดกำไรครึ่งปีหลังของปีนี้ และปี 64 จะเติบโตทำ New High ต่อเนื่อง โดยกำไรครึ่งปีหลังจะได้รับผลบวกเต็มที่จากการตัดต้นทุนหนี้บางกองหมดในไตรมาส 2/2563 ที่ผ่านมา ขณะที่กำไรของปี 2564 จะได้รับผลบวกจากฐานหนี้ใหญ่ขึ้นจากการลงทุนซื้อหนี้ต่อเนื่อง บวกกับอาจมีการกลับสำรองประกัน COVID-19 ที่ตั้งไว้สูงถึง 150% ในไตรมาส 1/2563 ทั้งนี้ยังคงประมาณการกำไรปี 63-64 ไว้ที่ 937 ล้านบาท (+38% จากช่วงเดียวกันเมื่อปีก่อน) และ 1,196 ล้านบาท (+28% จากช่วงเดียวกันเมื่อปีก่อน) ตามลำดับ
ทั้งนี้ ยังคงราคาเป้าหมายสำหรับปี 64 ที่ 35 บาท อิงวิธี DCF โดยราคาหุ้นที่อ่อนตัวลงมาสะท้อนความกังวลจากการเพิ่มทุนทำให้ราคาหุ้นปัจจุบันเริ่มมี Upside จึงปรับคำแนะนำเป็น “ซื้อ”
 
 